АҞӘА, мшаԥы 23 – Sputnik. Аидарамҩангага машьынаҿ иҵәахыз 28 000 пачка асигареҭ аконтрабанда еиԥдырҟьеит Урыстәыла Афедералтә шәарҭадаратә маҵзура аҳәаахьчаратә Усбарҭа аусзуҩцәа аушьҭырҭатә ҭыԥ "Адлер" аҿы ҳәа аанацҳауеит аусбарҭа апресс-маҵзура.
Аидарамҩангага машьына, 42 шықәса зхыҵуа Аԥсны атәылауаҩ зыԥсҟы икыз аушьҭырҭатә ҭыԥ "Адлер" аҿы агәаҭаразы иаанкылан. Амашьына арныҟәцаҩ иҳәеит Урыстәылаҟа дышцо афатә аалыҵ атауар аагаразы. Аха атранспорт хархәага агәаҭараан амобилтә инспекциа-гәаҭагатә комплекс иаанарԥшит амашьына иаҟазшьам аҭыԥ ҭацәқәа рыҟазаара.
Ишьақәыргылан амашьына акузов аметалл иалху апластинақәа рыла иҭаӡахны ишыҟаз. Урҭ анамырх аҳазалхыҩцәа иаадырԥшит аҭыԥ маӡақәа - Business Class, "Тройка", Burn уҳәа асигареҭ маркақәа ахьыҵәахыз. Атауар абжа аԥснытәи акцизтә маркақәа рыман.
Аконтрабандатә аалыҵ аекспертизахь инашьҭуп. Закәаншьаҭада аҭаҭын аалыҵ амҩангараз апроцессуалтә уснагӡатәқәа хацыркуп.
Иара убас шәаԥхьар ҟалоит:
-
Аҳәаахьчаҩцәа асигареҭ аконтрабанда еиԥдырҟьеит аушьҭырҭатә ҭыԥ "Адлер" аҿы
-
Аԥснынтәи Урыстәылаҟа ииаргоз асигареҭ аконтрабанда аанкылан аҳәааҿ